Student vas ná polisie se Njala brand‘n Skermskoot van die Njala wat brand. (Skermskoot: Twitter) Die polisie in die Oos-Kaap het ŉ 24-jarige student in hegtenis geneem in verband met die aanval op polisiebeamptes en die uitbrand van een van die polisie se Njala-voertuie. Maroela Media het vroeër berig geweld het Maandag tydens ŉ betoging by die Walter Sisulu Universiteit vir Wetenskap en Tegnologie (WSU) uitgebreek. Studente het onder meer betoog oor NSFAS-toelae, asook registrasie- en studiegeld. Die twee beamptes wat die voertuig beman het, was nog binne toe dit aan die brand gesteek is. Hulle het ternouernood ontkom. Brig. Vish Naidoo, nasionale polisiewoordvoerder, sê vier polisiebeamptes is in die oproer beseer en na ŉ plaaslike hospitaal geneem. Een van hulle word steeds in die hospitaal behandel. Die nasionale polisiekommissaris, genl. Khehla Sitole, het opdrag gegee dat die polisie sy 72-uur-plan in werking stel wat beteken meer hulpbronne word dadelik tydens ŉ ondersoek beskikbaar gestel. Die verdagte is 48 uur ná die voorval aangekeer op die N2 naby die WSU en in hegtenis geneem, sê Naidoo. Die persoon sal na verwagting deur die loop van Woensdag in die hof verskyn op ŉ aanklag van openbare geweld, opsetlike saakbeskadiging en ernstige aanranding. “Nog inhegtenisnemings word binnekort verwag.” Die polisie het enigiemand met inligting oor die voorval gevra om die Stop Misdaad-nommer by 08600 10111 te skakel.